( ધીરુબહેન ગોરધનભાઈ પટેલનો જન્મ વડોદરામાં થયો હતો. હાલ તેઓ મુંબઈમાં નિવાસ કરે છે. ટૂંકીવાર્તા, નવલકથા અને એકાંકી-નાટકક્ષેત્રે એમનું અર્પણ છે. ‘અધૂરો કોલ’, ‘એક લહર’, ‘વિશ્રંભકથા’, અને ‘જાવલ’ વગેરે તેમના વાર્તાસંગ્રહો છે. ‘વડવાનલ’, ‘શીમળાંના ફૂલ’, ‘વાવંટોળ’, ‘વમળ’, ‘કાદંબરીની મા’, ‘સંશયબીજ’ વગેરે નવલક્થાઓ તેમજ ‘વાંસનો અંકુર’, આંધળી ગલી’, ‘આંગુતક’ અને ‘અનુસંધાન’ તેમની લઘુનવલકથાઓ છે. કુટુંબજીવન અને સમાજજીવનના અનેક પ્રશ્નો તેમની કથાઓમાં સૂઝપૂર્વક આલેખાયા છે. વિશિષ્ટ કથાવસ્તુ, પાત્રો અને પરિવેશ કડે તેઓ મનોવૈજ્ઞાનિક અભિગમથી માનવીની લાગણીઓનું આલેખન કરે છે. ‘પરદુઃખભંજન પેસ્તનજી’, ‘ગગનનાં લગન’ વગેરે તેમનાં હાસ્યરસનાં પુસ્તકો છે. ‘પહેલું ઈનામ’, ‘પંખીનો માળો’ અને ‘વિનાશને પંથે’ તેમના નાટ્યગ્રંથો છે. ‘ભવની ભવાઈ’ ફિલ્મનું પટકથા લેખન પણ ધીરુબહેનનું છે. ‘નમણી નાગરવેલ’ એ એકાંકીસંગ્રહ છે. તેમનાં ‘મનનો માનેલો’, ‘માયા પુરુષ’ રેડિયો નાટકના પુસ્તકો છે. ‘અંડેરી ગંડેરી ટીપરીટેન’, ‘બતકનું બચ્ચું’ અને ‘મિત્રનાં જોડકણાં’ વગેરે તેમના બાળસાહિત્યને લગતાં પુસ્તકો છે. આ ઉપરાંત એમણે અનુવાદ અને સંપાદનક્ષેત્રે પણ પ્રદાન કર્યું છે. એમને ૧૯૮૦ના વર્ષનો રણજિતરામ સુવર્ણચંદ્રક તથા ‘આગુંતક’ નવલકથાને ૨૦૦૧ના વર્ષનો દિલ્હી સાહિત્ય અકાદમીનો એવોર્ડ એનાયત થયા છે.